KOMMISSIONENS BESLUTNING af 17. december 1996 om beskyttelsesforanstaltninger med hensyn til indførsel fra Bulgarien af visse dyr og produkter heraf som følge af udbrud af mund- og klovesyge og om ophævelse af beslutning 96/643/EF (EØS-relevant tekst) (96/730/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, stk. 6,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (3), senest ændret ved direktiv 96/43/EF, særlig artikel 18, stk. 1, og

ud fra følgende betragtninger:

Der forekom et udbrud af mund- og klovesyge i Bulgarien den 25. oktober 1996;

de bulgarske myndigheder har taget skridt til at forhindre, at sygdommen breder sig;

for at beskytte husdyrpopulationen i EF har Kommissionen vedtaget beslutning 96/643/EF af 13. november 1996 om beskyttelsesforanstaltninger med hensyn til indførsel af visse dyr og animalske produkter fra Bulgarien som følge af udbrud af mund- og klovesyge (4);

Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (5), senest ændret ved beslutning 96/643/EF, tillader på visse betingelser indførsel af levende dyr, fersk kød og visse kødprodukter fra og gennem visse lande;

Kommissionens beslutning 95/340/EF (6), senest ændret ved beslutning 96/325/EF (7), indeholder en liste over tredjelande, hvorfra medlemsstaterne tillader indførsel af rå mælk, varmebehandlet mælk og mælkebaserede produkter; Bulgarien optræder på denne liste; det er nødvendigt at sikre, at indførte mælkeprodukter har været underkastet en behandling, der er tilstrækkelig til at destruere viruset;

Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (8), senest ændret ved Kommissionens beslutning 96/340/EF (9), indeholder betingelserne for indførsel af dyretarme, huder og skind, ben og benprodukter, horn og hornprodukter, hove og klove og produkter fremstillet af hove og klove, jagttrofæer samt uforarbejdet uld og hår; disse produkter kan kun indføres, hvis de er behandlet på en sådan måde, at viruset destrueres; visse andre produkter kan imidlertid stadig indføres; disse materialer udgør en risiko;

på grundlag af et EF-besøg i Bulgarien er det fastslået, at foranstaltningerne til bekæmpelse af sygdommen er blevet gennemført effektivt og har forhindret sygdommen i at brede sig;

det er muligt at anvende princippet om regionalisering;

af klarhedshensyn bør beslutning 96/643/EF ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 93/242/EØF foretages følgende ændringer:

1) I bilag A ændres »Bulgarien« til »Bulgarien for så vidt angår provinserne Bourgas, Jambol, Sliven, Starazagora, Haskovo og Kardjali«.

2) I bilag B indsættes følgende: »Bulgarien for så vidt angår provinserne Varna, Dobrich, Silistra, Choumen, Targovichte, Razgrad, Rousse, V. Tarnovo, Gabrovo, Pleven, Lovetch, Plovdiv, Smolian, Pasardjik, distriktet Sofia, byen Sofia, Pernik, Kustendil, Blagoevgrad, Vratza, Montana og Vidin«.

Artikel 2

1. Medlemsstaterne tillader ikke indførsel af mælk og mælkebaserede produkter med oprindelse i de bulgarske provinser Bourgas, Jambol, Sliven, Starazagora, Haskovo og Kardjali, medmindre de har undergået en behandling, som opfylder kravene i artikel 3 i beslutning 95/340/EF.

2. Som supplement til bestemmelserne i beslutning 93/242/EØF tillader medlemsstaterne ikke indførsel af følgende produkter af kvæg, får, geder og andre klovbærende arter, der har oprindelse i de bulgarske provinser Bourgas, Jarnbol, Sliven, Starazagora, Haskovo og Kardjali:

- blod og blodprodukter som beskrevet i bilag I, kapitel 7, til direktiv 92/118/EØF

- råstoffer til fremstilling af foder og af farmaceutiske produkter eller tekniske produkter som beskrevet i bilag I, kapitel 10, til direktiv 92/118/EØF

- animalsk gylle som beskrevet i bilag I, kapitel 14, til direktiv 92/118/EØF.

3. Det i stk. 2, første led, nævnte forbud gælder ikke for blodprodukter, der har været underkastet den i bilag I, kapitel 7, punkt 3, litra b), til direktiv 92/118/EØF nævnte behandling.

4. Medlemsstaterne sikrer, at de certifikater, der ledsager animalske produkter, som er behandlet i overensstemmelse med stk. 1 og 3, og som kan forsendes fra de bulgarske provinser Bourgas, Jambol, Sliven, Starazagora, Haskovo og Kardjali, er forsynet med følgende påtegning:

»Animalske produkter, som er i overensstemmelse med Kommissionens beslutning 96/730/EF om beskyttelsesforanstaltninger med hensyn til indførsel af visse dyr og animalske produkter fra Bulgarien«.

Artikel 3

Beslutning 96/643/EF ophæves.

Artikel 4

Medlemsstaterne ændrer de foranstaltninger, de anvender på samhandelen, for at bringe dem i overensstemmelse med denne beslutning. De underretter straks Kommissionen herom.

Artikel 5

Denne beslutning er rettet til medlemsstaterne.

Udfærdiget i Bruxelles, den 17. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 265 af 8. 11. 1995, s. 16.

(3) EFT nr. L 268 af 24. 9. 1991, s. 56.

(4) EFT nr. L 292 af 15. 11. 1996, s. 37.

(5) EFT nr. L 110 af 4. 5. 1993, s. 36.

(6) EFT nr. L 200 af 24. 8. 1995, s. 38.

(7) EFT nr. L 123 af 23. 5. 1996, s. 24.

(8) EFT nr. L 62 af 15. 3. 1993, s. 49.

(9) EFT nr. L 129 af 30. 5. 1996, s. 35.